<classify> KWA mujibu wa katiba yetu, Tanzania ni nchi ya vyama vingi. Lakini swali ni je, tunao upinzani makini na wa kweli kwa ajili ya maendeleo ya taifa? Kama walivyowahi kusema wenye kusema kwamba bila kuwepo kwa Yanga imara, hakutakuwa na Simba imara, vivyo hivyo naamini bila ya kuwepo kwa upinzani makini, hakutakuwa na CCM imara na makini.Tunapoiangalia CCM ambayo inaweza kuendelea kutawala nchi yetu hatuishii kwa hii inayoongozwa na Rais John Magufuli bali pia itakayokuwepo baada ya muda wake wa uongozi kumalizika.Imethibitishwa pasipo shaka kwamba katika nchi zenye upinzani legelege, husababisha vyama tawala kubweteka kwa kukosa changamoto, hivyo upinzani makini, imara na wa ukweli ni muhimu kwa maendeleo ya taifa.Kazi ya upinzani makini na wa kweli ni kukosoa kwa hoja mbadala na zenye mashiko na sio kupinga tu alimradi unapinga. Upinzani makini unapinga kwa kutumia nguvu ya hoja ili kutoa changamoto kwa chama tawala na sio hoja za nguvu. Upinzani wetu hapa Tanzania, ukiondoa vyama vichache ambavyo angalau vinaweza kutoa hoja zenye mashiko zikiambatana na takwimu au ushahidi, unabwabwaja bila ya kuwa na hoja mbadala za kushindanisha na hoja za serikali. Ni kwa mantiki hiyo unaonekana kama upinzani wa kupiga kelele zaidi na matokeo yake ni kuwa na upinzani uchwara usiotimiza majukumu ya upinzani makini. Kutokana na kasi ya Rais Magufuli, uchaguzi ujao wa serikali za mitaa na uchaguzi mkuu wa 2020, kuna hatari kubwa ya upinzani kufutika na hivyo CCM kubakia peke yake, hali inayoweza kukifanya chama hicho kubweteka kwa kukosa changamoto. Ni vyema pia kujiuliza kwa nini upinzani unashindwa sana katika chaguzi mbalimbali za awamu hii ya Rais Magufuli? Je, inawezekana kushindwa kwa upinzani ni kutokana na kisingizio cha kuzuiliwa kwa mikutano ya kisiasa na maandamano, au ni ulegelege wao katika kutoa hoja mbadala ndio umewafikisha hapo. Kumbuka tangu kufanyika kwa uchaguzi mkuu 2015 hadi sasa kumefanyika chaguzi ndogo kwa zaidi ya majimbo 10, na CCM imeshinda majimbo yote.Ikumbukwe hata kama wamezuiliwa kuendesha siasa za mitaani za kila siku lakini wanashiriki kwenye chaguzi mbalimbali zinazowapa jukwaa la kusema, wanafanya mikutano ya ndani, wako bungeni na wanatoa taarifa kwenye vyombo vya habari ikiwemo mitandao ya kijamii kama kawaida.Wabunge pia hawazuiliwi kufanya mikutano halali kwenye majimbo yao. Ulegelege ninaousema hapa ni upinzani kuendesha siasa rahisi za matukio, badala ya siasa za hoja na hivyo kufuatia utendaji uliotukuka wa Rais Magufuli na awamu yake ya tano katika baadhi ya maeneo, wapinzani wamejikuta wakimkubali Rais kutokana na utendaji wake na hivyo kuamua kujiunga na CCM ambako wanaamini watamauunga mkono vyema zaidi katika juhudi zake.Wapinzani waliozoea kusubiri viongozi wa chama tawala wakosee, yakiwemo makosa ya kibinadamu, ili wapate cha kusema wamekosa cha maana cha kusema na hivyo kujikuta wakipinga hata yale ambayo huko nyuma waliyapigia kelele na kutaka serikali iyafanye. Yaani hata kiwe ni kitu kizuri vipi kimefanywa wao watapinga tu na wakikosa kabisa kitu cha kupinga, watalazimisha kukitafutia kasoro kitu kizuri! Je, upinzani makini na wa kweli ni upi na unatakiwa kufanya nini? Upinzani legelege na uchwara ni upi na unafanya nini? Je, kwa nini kasi ya Rais Magufuli itaua upinzani huu uchwara na kuimarisha upinzani makini? Kadri ya maoni yangu ni vyema tujue kwamba takwimu zilizopo zinaonesha kuwa Tanzania tuna vyama 21 vya siasa vyenye usajili wa kudumu.Lengo kuu la chama chochote cha siasa, ni kushika dola na kuongoza serikali, yaani kutawala. Kila chama kinaandaa ilani yake ya uchaguzi kwa kueleza iwapo wananchi watakipa ridhaa ya kutawala, kupitia uchaguzi huru, na wa haki, kitafanya hivi na vile katika maeneo haya na yale. Vyama vinashindanisha sera kwa kuzinadi ilani zao kwa wananchi kupitia kampeni za uchaguzi, kura zinapigwa, chama kilichoshinda ndicho kinaunda serikali na kuongoza kwa kuitekeleza ilani yake iliyopewa ridhaa na wananchi, hivyo chama kilichoshinda kinakuwa ni chama tawala na vyama vilivyoshindwa kwenye urais vinakuwa ni vyama vya upinzani wengine wanaita vyama vya ukinzani.Vyama hivi vimeshindwa kwa sababu ilani zake zimekataliwa kitaifa, lakini kuna maeneo katika ubunge, udiwani na serikali za mtaa vimekuwa vikishinda, hivyo baadhi ya vyama hivi kuongoza halmashauri, kata au mtaa kwa kutumia ilani zao. Hata hivyo, katika muktadha wa kushindwa kuunda serikali vinatakiwa kushirikiana na serikali ya chama tawala kuongoza kata au mitaa walioshinda. Baada ya uchaguzi, kazi ya upinzani makini duniani kote ni kupinga sera za chama tawala kwa hoja mbadala na sio kupinga tu alimradi kupinga kama ilivyo hapa kwetu. Kati ya vyama vyote zaidi ya 20 vilivyosajiliwa, ukitazama vyama vinavyofanya siasa za kila siku na vile vyenye wabunge, madiwani na viongozi katika serikali za mitaa na havizidi vitano, ambavyo ni CCM, CUF, Chadema, NCCR Mageuzi, na ACT Wazalendo. Vyama kama TLP na UDP vimebaki kuwa vyama watu, na vingine vilivyobaki ni vyama majina tukutokana na kuwa usajili lakini havionekani kwenye siaza za kila siku isipokuwa wakati wa uchaguzi tu.Kulegalega kwa upinzani na kukosa mbinu na sera mbadala kuimeifanya CCM hii ya Magufuli inayojitahidi kuleta mabadiliko nchini kuwa chama imara zaidi na sasa itamchukua mtu makini kuviamini ili kuvikabidhi nchi. Tuchukulie hoja moja kuu ya vita dhidi ya adui ujinga, umasikini na maradhi. CCM alitangaza kutoa elimu bure tangu darasa la kwanza hadi kidato cha nne na kwamba kwa upande wa alimu ya juu, itatoa mikopo. Ukawa wakaja na elimu bure kuanzia chekechea hadi chuo kikuu kwa maana ya kwamba wangefuta hata bodi ya mikopo! Lakini ni CCM iliposhinda, inatoa elimu bure hadi kidato cha nne na pia inatoa mikopo ya elimu ya juu. Kwa kifupi inatekeleza ahadi yake sawia. Baada ya uchaguzi ilitegemewa upinzani ujenge hoja mbadala hata kupitia bungeni ukieleza kwa hoja za kisayansi na kitakwimu namna ambavyo ingewezekana kutoka elimu bure hadi chuo kikuu. Ikifika 2020, CCM itapanda majukwaani kueleza mafanikio ya elimu bure na idadi ya wafaidika wa mikopo lakini sioni upinzani utakaokuja na maelezo ya kisayansi namna ambavyo wao wangeweza kutoa elimu bure katika ngazi hizo bila mkopo. Kabla sijaendelea nimeona niwatake radhi wapinzani waliokwazika kwa kutumia hili neno upinzani uchwara. Neno hili siyo langu bali lilianza kutumiwa na mmoja wa viongozi wenyewe wa upinzani! Ilikuwa ni kwenye mjadala fulani uliokuwa ukirushwa na kituo cha Star Tv kuhusu kasi ya Rais Magufuli kwenye kupambana na rushwa, uzembe na ufisadi ambapo wageni waalikwa walikuwa ni Renatus Mkinga na Profesa Kitila Mkumbo, enzi hizo akiwa mhadhiri wa Chuo Kikuu cha Dar es Salaam na kiongozi wa upinzani kupitia chama cha ACT-Wazalendo. Profesa Kitila aliuita upinzani wa Tanzania kuwa ni uchwara na kwamba umekuwa ukiendeshwa na siasa za matukio kwa kupigia kelele rushwa, na ufisadi tu. Profesa huyo akatabiri kwamba katika awamu hii ya Magufuli kadri anavyoiona, tabia ya upinzani kusubiri kufanyia kazi makosa ya CCM na kupinga kila kitu utapwaya sana kwani watafilisiwa preemptied na kukosa cha kusema na hasa kama Magufuli atafanikiwa kukomesha rushwa na ufisadi ambayo ndiyo ilikuwa ajenda kubwa ya upinzani! Naomba nihitimishe mada hii kwa kwa maswali yangu ya mwanzo.Je, upinzani uliopo Tanzania ni upinzani makini, na wa kweli au ni upinzani legelege yaani uchwara usio na hoja mbadala? Upinzani wa aina hii, utatufikisha wapi? Je, utendaji uliotukuka wa Rais Magufuli utaua upinzani huu uchwara uliopo na kuibua upinzani makini wa kweli au utaleta ombwe la upinzani kwa kuirudishwa Tanzania kuwa mithili ya nchi ya chama kimoja? Mimi ninaamini, bili kuwepo kwa upinzani makini, hakutakuwa na CCM imara. Kama ndivyo, nini kifanyike ili tupate upinzani imara utakaoleta changamoto kwa CCM ili isibweteke kwani hilo ni jambo jema? Mwandishi wa makala haya ni mchangiaji wa gazeti hili. Anapatikana kwa namba 0754 270403, au  <topic>: kitaifa 